คลังเตือนเสี่ยงโดนโกง ซื้อขายสกุลเงินดิจิทัล
สศค.เตือนประชาชนอย่าหลงเชื่อลงทุนสกุลเงินดิจิทัล ไม่สามารถชำระหนี้ได้ตามกฎหมายไทย ขู่ดำเนินการผิดกฎหมายฐานฉ้อโกง
10 ต.ค. 2559

สศค.เตือนประชาชนอย่าหลงเชื่อลงทุนสกุลเงินดิจิทัล ไม่สามารถชำระหนี้ได้ตามกฎหมายไทย ขู่ดำเนินการผิดกฎหมายฐานฉ้อโกง
รายงานข่าวจากสำนักงานเศรษฐกิจการคลัง (สศค.) เปิดเผยว่า ขณะนี้ขอเตือนประชาชนอย่าหลงเชื่อการนำธุรกิจที่เกี่ยวกับสกุลเงินดิจิทัลชักชวนให้ร่วมลงทุน เนื่องจากปัจจุบันพบว่ามีประชาชนได้รับความเสียหายจากธุรกิจดังกล่าวจำนวนมาก เพราะถูกบริษัทที่ผลิตสกุลเงินดิจิทัลหลอกลวงชักชวนให้คนร่วมลงทุนซื้อผลิตภัณฑ์แพ็กเกจด้วยการสร้างสกุลเงินดิจิทัล รวมถึงร่วมลงทุนที่เสนอให้ได้รับผลประโยชน์ตอบแทนในอัตราที่สูง ถือเป็นการจูงใจให้ประชาชนเข้ามาสมัครเป็นสมาชิกและลงทุนกับบริษัท
ทั้งนี้ สศค.ยืนยันว่าสกุลเงินดิจิทัลและหน่วยข้อมูลทางอิเล็กทรอนิกส์อื่นๆ ที่ลักษณะใกล้เคียง ไม่ถือเป็นเงินที่ชำระหนี้ได้ตามกฎหมายไทยในการชำระค่าสินค้าหรือบริการ จึงอาจถูกปฏิเสธจากร้านค้าได้และมีความเสี่ยงสูงจากการที่มูลค่าหน่วยข้อมูลทางอิเล็กทรอนิกส์ผันแปรอย่างรวดเร็ว และไม่สัมพันธ์กับสภาพเศรษฐกิจจริง ผู้ถือครองหน่วยข้อมูลจึงมีความเสี่ยงที่จะสูญเสียเงินจากมูลค่าของหน่วยข้อมูลลดต่ำลงอย่างรวดเร็ว
นอกจากนี้ บริษัทที่ดำเนินธุรกิจดังกล่าวจะได้รับโทษทางกฎหมายตามมาตรา 4 แห่ง พ.ร.ก.การกู้ยืมเงินที่เป็นการฉ้อโกงประชาชน พ.ศ. 2527